






















07.3
DILYSU DOETHURIAETH A ADDYSGIR

PRIFYSGOL METROPOLITAN CAERDYDD 
DILYSU DOETHURIAETHAU A ADDYSGIR
1 Cyflwyniad

1.1 Mae’r adran hon yn amlinellu’r strwythur ar gyfer dilysu Doethuriaeth a Addysgir.

2 Awdurdod

2.1 Trwy ei phwerau dyfarnu graddau ymchwil, mae’r Brifysgol yn gyfrifol am sicrhau ansawdd ei rhaglenni gradd ymchwil.

2.2 Os yw’r Ddoethuriaeth a Addysgir arfaethedig yn gymhwyster newydd, dylid ceisio cymeradwyaeth y Brifysgol cyn ei dilysu gan ddefnyddio’r weithdrefn yn y Llawlyfr Academaidd sydd ar gael yma:

2.3 Mae’r Brifysgol yn cynnwys Doethuriaeth a Addysgir yn ei diffiniad o raglen gradd ymchwil.

3 Strwythur ar gyfer Doethuriaeth a Addysgir

3.1 Mae’r rheolau canlynol yn berthnasol i gynnal Doethuriaeth a Addysgir:

.1 Rhaid i’r Ysgol sy’n gysylltiedig â doethuriaeth a addysgir fod ag o leiaf 10 aelod academaidd o staff yn y maes disgyblaeth sydd wedi’u cymhwyso i oruchwylio graddau ymchwil, ac mae’n rhaid i o leiaf 5 ohonynt fod yn gymwys i weithredu fel Cyfarwyddwyr Astudio;

.2 Rhaid i’r Ysgol berthnasol sicrhau bod myfyrwyr ymchwil yn gallu derbyn y cyfleusterau sydd wedi’u hamlinellu yng Nghod Ymarfer y Brifysgol ar gyfer Graddau Ymchwil (y Cod Ymarfer o hyn ymlaen);

.3 Bydd yr Ysgol berthnasol yn cydymffurfio â’r holl brosesau gweinyddol a nodir yn y Cod Ymarfer;

.4 Bydd gan yr Ysgol berthnasol Ddeon Cyswllt (Ymchwil) a fydd yn gyfrifol am oruchwylio’r broses o dderbyn, goruchwylio a gweinyddu ymgeiswyr gan gynnwys gweinyddu mewn perthynas ag arholiadau;

.5 Bydd gan yr Ysgol berthnasol is-bwyllgor Graddau Ymchwil gyda chylch gorchwyl ac aelodaeth fel y nodir yng Nghyfrol 3 o’r Llawlyfr Academaidd.

4 Diben Dilysu a’r Fframwaith Rheoleiddio

4.1 Diben dilysu yw sicrhau bod y rhaglen arfaethedig yn cyd-fynd â Chenhadaeth y Brifysgol, y bydd yn cyflawni lefelau ansawdd a safonau priodol ac yn rhoi sylw i ddatganiadau meincnod allanol yn ôl yr angen.

4.2 Bydd y fframwaith rheoleiddio yn gweithredu fel Rheoliadau Doethuriaeth a Addysgir y Brifysgol a rhoddir sylw dyladwy hefyd i God Ymarfer y Brifysgol ar gyfer Graddau Ymchwil.

4.3 Bydd Panel Dilysu’r Brifysgol sy’n gwerthuso cynnig i ddilysu Doethuriaeth a Addysgir yn ystyried meincnodau allanol hefyd, gan gynnwys:

· Cod Ansawdd y DU y QAA: Graddau Ymchwil

· Disgrifydd cymhwyster y Fframwaith Cymwysterau Addysg Uwch ar gyfer gradd Ddoethurol

· Nodweddion gradd ddoethurol y QAA

5 Gwerthuso’r Cynnig

Bydd y Panel Dilysu yn dymuno sicrhau ei hun o’r canlynol mewn perthynas â’r cynnig:

5.1 Bydd gan yr Ysgol berthnasol drefniadau effeithiol ar waith i gynnal safonau academaidd priodol a gwella ansawdd rhaglenni gradd ymchwil ôl-radd;

5.2 Ni fydd yr Ysgol berthnasol ond yn derbyn myfyrwyr ymchwil i amgylchedd sy’n darparu cymorth ar gyfer ymgymryd ag ymchwil a dysgu am ymchwil a lle mae ymchwil o ansawdd uchel yn digwydd;

5.3 Mae gan yr Ysgol berthnasol brosesau rheoli a gweinyddu effeithiol a digonol, adnoddau dynol a ffisegol digonol sy’n cael eu defnyddio’n dda, a systemau priodol ar gyfer sicrhau ansawdd;

5.4 Mae gweithgarwch ymchwil yr Ysgol berthnasol o ansawdd priodol a safon briodol i gefnogi ymchwil ar lefelau Doethuriaeth. Mae’r canlynol yn enghreifftiau o dystiolaeth i’w chyflwyno i gefnogi cynnig:

.1 Mae hanes yr Ysgol o weithgarwch ymchwil, tystiolaeth o “ddiwylliant” ymchwil a chynigion ar gyfer datblygiadau yn y dyfodol (wedi’u cefnogi gan ystadegau) yn dderbyniol;

.2 Mae’r gweithdrefnau manwl sydd ar waith ar hyn o bryd neu sy’n cael eu cynnig ar gyfer cofrestru, monitro, goruchwylio ac asesu myfyrwyr doethurol yn dderbyniol.

Byddant yn cynnwys:

a) gweithdrefnau derbyn a dethol sy’n glir, wedi’u cymhwyso’n gyson ac yn arddangos cyfle cyfartal; gweithdrefnau derbyn a dethol sy’n sicrhau mai dim ond ymgeiswyr sydd â chymwysterau priodol ac sydd wedi’u paratoi’n dda sy’n cael eu derbyn ar ôl proses benderfynu sy’n cynnwys o leiaf ddau aelod o staff sydd wedi’u hyfforddi ar ddethol a derbyn myfyrwyr gradd ymchwil;

b) rhaglen gynefino a llawlyfr myfyrwyr sy’n darparu digon o wybodaeth iddynt ddechrau astudio a deall yr amgylchedd y byddant yn gweithio ynddo;

c) trefniadau diffiniedig ar gyfer goruchwyliaeth, hawliau a chyfrifoldebau’r goruchwyliwr a’r myfyriwr a bod y rhain yn cael eu cyfleu’n glir;

d) trefniadau goruchwylio systematig a chlir gan gynnwys penodi goruchwylwyr sydd â sgiliau priodol a gwybodaeth am y pwnc, tîm goruchwylio ar gyfer pob myfyriwr gan gynnwys prif oruchwyliwr fel unigolyn cyswllt, a sicrhau bod goruchwylwyr yn cael digon o amser i gyflawni eu cyfrifoldebau yn effeithiol;

e) dilyniant o’r rhan o’r Ddoethuriaeth a addysgir;

f) meini prawf a gweithdrefnau asesu (yn unol â rheoliadau perthnasol y Brifysgol)

i) mae meini prawf asesu yn diffinio safonau academaidd a chyflawniadau graddedigion, ac maent yn glir ac ar gael yn rhwydd i fyfyrwyr, staff ac arholwyr ymchwil;

ii) mae gweithdrefnau asesu yn glir, yn drylwyr, yn deg ac yn gyson, yn cynnwys mewnbwn gan arholwr allanol, yn cael eu cwblhau yn unol ag amserlen resymol ac yn cael eu cyfleu’n glir i fyfyrwyr, goruchwylwyr ac arholwyr;

.3 mae’r systemau sydd ar waith neu sy’n cael eu cynnig i fonitro, cefnogi ac adolygu cynnydd myfyrwyr (gan gynnwys adolygiadau cynnydd ffurfiol a phenodol yn ystod cyfnodau gwahanol) ac i dderbyn adborth gan fyfyrwyr wedi’u diffinio’n glir ac yn briodol. Hefyd, mae’r cyfryw systemau yn hysbys i fyfyrwyr a goruchwylwyr, gan gynnwys yr angen i gadw cofnodion priodol o ganlyniadau cyfarfodydd a gweithgareddau cysylltiedig;

.4 mae gweithdrefnau annibynnol a ffurfiol ar gyfer ymdrin â chwynion ac apeliadau ar waith, ac maent yn deg, yn glir, yn gadarn ac yn cael eu cymhwyso’n gyson, ac mae seiliau derbyniol ar gyfer cwynion ac apeliadau wedi’u diffinio’n glir;

.5 mae gwasanaethau lles/cymorth myfyrwyr priodol ar waith;

.6 mae cyfleoedd priodol ar gael i fyfyrwyr ymchwil ddatblygu eu sgiliau ymchwil, personol a phroffesiynol, ac mae anghenion datblygu o’r fath yn cael eu nodi ar ddechrau’r radd a’u hadolygu’n rheolaidd ar ôl hynny;

.7 mae’r staff academaidd a fydd yn goruchwylio ac yn rheoli’r ddoethuriaeth a addysgir yn ddigonol o ran nifer ac ansawdd. Bydd angen gwybodaeth fanwl yn y meysydd canlynol:

a) Rhestr o’r holl staff (academaidd a gweinyddol);

b) CVs goruchwylwyr posibl gan gynnwys profiad o oruchwylio gwaith ymchwil;

c) graddau ymchwil staff;

d) polisi datblygu staff ac enghreifftiau o weithgareddau presennol;

e) profiad staff mewn goruchwylio ymchwil;

f) myfyrwyr sydd wedi’u cofrestru ar hyn o bryd neu sydd wedi cwblhau’r rhaglen;

g) myfyrwyr sydd wedi tynnu’n ôl/wedi methu â chwblhau’r rhaglen;

h) llawlyfr staff graddau ymchwil.

.8 mae’r adnoddau sydd ar gael neu sy’n cael eu cynnig yn ddigonol o ran maint ac ansawdd. Bydd sylw yn canolbwyntio ar lyfrgelloedd, technoleg gwybodaeth a chyfleusterau ymchwil;

.9 mae mecanwaith ar waith ar gyfer casglu, adolygu ac ymateb yn briodol i werthusiadau gan y rhai sy’n ymwneud â’r ddoethuriaeth a addysgir;

.10 mae cylch gorchwyl arfaethedig Is-bwyllgor Graddau Ymchwil yr Ysgol berthnasol yn cyd-fynd â gofynion y Llawlyfr Academaidd.

6 Aelodaeth y Panel Dilysu

6.1 Bydd aelodaeth y Panel Dilysu yn cynnwys Cadeirydd (nad yw’n gysylltiedig â’r maes ymchwil), dau gynrychiolydd o Bwyllgor Graddau Ymchwil y Brifysgol, un aelod allanol sy’n arbenigwr pwnc ac un cynrychiolydd o Uned Ymchwil a Menter y Brifysgol. Os yw aelod mewnol yn ymddiswyddo ar y funud olaf a’i bod yn anodd penodi rhywun arall, bydd y Cadeirydd yn penderfynu (mewn ymgynghoriad â’r Rheolwr Gweithrediadau Ansawdd a Chadeirydd y Pwyllgor Ansawdd a Safonau Academaidd) a ddylid bwrw ymlaen ai peidio, ond dylai’r Cadeirydd geisio gwneud hynny os yw’n bosibl. Fodd bynnag, ni fydd y digwyddiad yn mynd rhagddo fel arfer os nad yw’r aelod allanol yn bresennol.

6.2 Fel arfer, bydd gan y Cadeirydd brofiad fel aelod o baneli dilysu/adolygu digwyddiad oddi mewn ac oddi allan i’r Brifysgol.

6.3 Bydd cysylltiad agos â’r rhaglen Doethuriaeth a Addysgir yn rhwystro rhywun rhag bod yn aelod o’r Panel Dilysu.

7 Rhaglen ar gyfer y Digwyddiad Dilysu

7.1 Fel arfer, bydd rhaglen y digwyddiad yn cynnwys:

a) cyfarfod preifat cychwynnol o’r Panel Dilysu i adolygu’r dogfennau a ddarparwyd a thrafod materion i’w harchwilio; bydd y Panel yn nodi materion y mae’n dymuno eu codi gyda’r Ysgol mewn perthynas ag agweddau fel cynnwys, gweithdrefnau, gwella ansawdd a safonau’r rhaglen.

b) cyfarfod rhwng y Panel Dilysu a Thîm Rheoli a Chynllunio’r Ysgol i archwilio lle’r rhaglen radd Doethuriaeth a Addysgir arfaethedig ym mhortffolio’r Ysgol a materion cyd-destunol eraill. Mae’r materion hyn yn cynnwys cynlluniau strategol, trefniadau ar gyfer rheoli ansawdd a safonau academaidd graddau ymchwil; datblygiad presennol ac arfaethedig diwylliant, amgylchedd a chyfleusterau ymchwil; a materion yn ymwneud ag ariannu’r cynnig ac unrhyw fentrau darpariaeth a allai effeithio ar y rhaglen radd Doethuriaeth a Addysgir;

c) cyfarfod rhwng y Panel Dilysu a thîm a goruchwylwyr y rhaglen Doethuriaeth a Addysgir er mwyn i’r Panel archwilio materion sy’n deillio o’r ddogfen gyflwyno gan gynnwys sail resymegol, nodau, strwythur, cynnwys a chyflwyno; cofrestru, monitro, goruchwylio, asesu a chefnogi myfyrwyr; staffio a chyfleusterau ymchwil;

d) arolygiad o gyfleusterau cyffredinol (e.e. llyfrgell a TG) a chyfleusterau sy’n benodol i’r rhaglen;

e) cyfarfod gyda myfyrwyr o raglenni doethurol eraill yn yr Ysgol, lle bo hynny’n berthnasol e.e. rhaglenni doethuriaeth a addysgir neu raglenni doethuriaeth broffesiynol eraill;

f) cyfarfod preifat arall o’r Panel Dilysu i lunio casgliadau;

g) adborth gan Gadeirydd y Panel i staff priodol sy’n crynhoi casgliadau’r Panel gan gynnwys unrhyw amodau cymeradwyo a’r amserlenni ar gyfer eu cyflawni, argymhellion a chanmoliaeth.

7.2 Wrth ystyried ei argymhellion i’r Pwyllgor Ansawdd a Safonau Academaidd a’r amodau a’r argymhellion cymeradwyo, fel sy’n briodol, bydd y Panel Dilysu yn rhoi sylw llawn i allu ymddangosiadol yr Ysgol i gyflwyno’r rhaglen radd Doethuriaeth a Addysgir i lefelau ansawdd trothwy o leiaf – fel y’i dyfarnwyd o ddigonolrwydd ac arbenigedd staffio, lefelau adnoddau dysgu a’r cymorth i fyfyrwyr sydd ar gael - ac i gynnal safonau academaidd sy’n cyfateb i’r rhai a gyflawnir gan fyfyrwyr y Brifysgol sy’n cymhwyso am ddyfarniadau cyfatebol.

8 Dogfennau ar gyfer Digwyddiadau Dilysu Doethuriaeth a Addysgir

8.1 Trosolwg

.1 Bydd y ddogfen gyflwyno yn galluogi’r Ysgol i ddangos yr hyn y mae’n bwriadu ei gyflawni a/neu y mae wedi’i gyflawni a sut mae’n disgwyl gwneud hynny a/neu sut mae wedi gwneud hynny. Dylai dogfennau cryno a chlir alluogi’r darllenydd i ddeall y Ddoethuriaeth a Addysgir arfaethedig, a nodi materion perthnasol. Cyfrifoldeb yr Ysgol yw sicrhau bod y dogfennau cyflwyno yn cydymffurfio â gofynion y Brifysgol ac yn briodol o ran ansawdd.

.2 Mae ansawdd y dogfennau yn elfen bwysig o broses ddilysu lwyddiannus, gan y bydd y dogfennau hyn yn sylfaen i drafodaeth feirniadol rhwng y Panel a’r Ysgol. I’r perwyl hwn, mae natur yr iaith a’r cyflwyniad a ddefnyddir yn bwysig. Dylai’r ysgrifennu fod yn glir ac yn fanwl gywir gan ddefnyddio iaith syml sy’n osgoi jargon ac nad yw’n oreiriog. Gellir defnyddio diagramau a siartiau.

.3 Dylai’r ddogfen gyflwyno gael ei threfnu mewn ffordd sy’n hwyluso mynediad, cyfeirio a darllen. Dylai’r meysydd amrywiol sy’n cael eu cynnwys gael eu gwahaniaethu naill ai fel is-adrannau dogfen fwy o faint neu fel dogfennau ar wahân. Dylid sicrhau bod y cynnyrch cyffredinol yn hylaw a defnyddiol.

.4 Yr Ysgol berthnasol sy’n gyfrifol am gynhyrchu’r dogfennau dilysu. Rhaid i’r Gyfarwyddiaeth Gwella Ansawdd (QED) dderbyn y dogfennau i’w hanfon i’r Panel o leiaf 20 diwrnod gwaith cyn y digwyddiad adolygu; fel arfer bydd methu â gwneud hyn yn arwain at ganslo’r digwyddiad adolygu.

.5 Cyn cyflwyno dogfennau’r rhaglen i’r QED, rhaid i’r Ysgol berthnasol roi mesurau ar waith er mwyn sicrhau’r canlynol:

a) bod ffurf, cynnwys ac ansawdd y dogfennau yn cydymffurfio â’r gofynion, gan gynnwys y gofynion yn y ‘Rhestr Wirio Cyflwyno Dirprwy Ddeon/Deon Cyswllt’;

b) bod y Tîm Rheoli a Thîm y Rhaglen yn berchen ar y dogfennau, a byddant yn eu hamddiffyn yn ystod y digwyddiad dilysu;

c) bydd yr adnoddau sydd eu hangen i gyflwyno’r rhaglen ar gael;

d) os yw’n briodol, bydd unrhyw wasanaethau sydd eu hangen gan Ysgolion heblaw’r Ysgol sy’n cyflwyno’r cynnig yn cael eu trefnu’n briodol a byddant ar gael gydol oes y rhaglen;

e) bod cynllun y rhaglen yn cydymffurfio â’r fframwaith strwythurol perthnasol;
f) bod y rhaglen yn ymgorffori gofynion statudol Prifysgol Metropolitan Caerdydd mewn perthynas â rheoliadau asesu ac ati;

g) bod y rhaglen yn ymgorffori ac yn cydymffurfio â gofynion unrhyw ddatganiadau meincnod allanol perthnasol, gan gynnwys disgrifyddion cymwysterau Lefel 8 y Fframwaith Cymwysterau Addysg Uwch a nodweddion gradd Ddoethurol y QAA, a meincnodau Cyrff Proffesiynol, Statudol a Rheoleiddiol (PSRBs) perthnasol;

h) bod y rhaglen yn ymgorffori cyfeiriad polisi gofynnol y Brifysgol fel yr amlinellir yng Nghynllun Strategol presennol Prifysgol Metropolitan Caerdydd a strategaethau sy’n gysylltiedig â dysgu, addysgu, asesu ac ymchwil;

i) bod yr Ysgol wedi ystyried goblygiadau addysgegol ac adnoddau e-ddysgu yn llawn;

j) bod y rhaglen yn cymeradwyo ac yn arddangos dulliau datblygu sgiliau cyflogadwyedd trwy ei strategaethau dysgu ac addysgu;

k) bod y rhaglen yn galluogi myfyrwyr i ddeall, dysgu ac elwa ar ymholiad sy’n seiliedig ar ymchwil, gan ganolbwyntio ar yr hyn sy’n berthnasol i’w disgyblaeth; ymgymryd ag ymchwil o’r fath; a chaffael a chymhwyso sgiliau ymchwil sy’n briodol i’w lefel a’u disgyblaeth.

.6 Ar ôl derbyn dogfennau drafft y rhaglen wyth wythnos cyn y digwyddiad dilysu fel arfer, bydd y QED a Chadeirydd y Panel yn craffu ar y cyflwyniad drafft er mwyn sicrhau bod y dogfennau yn cydymffurfio â’r rheoliadau (strwythurol, rheoleiddiol, ac ati) a, lle bo angen, byddant yn hysbysu’r Dirprwy Ddeon/Deon Cyswllt a Chyfarwyddwr y Rhaglen am faterion sy’n codi.

.7 Mewn achosion lle ystyrir bod y dogfennau yn anfoddhaol, bydd Cadeirydd y Pwyllgor Ansawdd a Safonau Academaidd yn nodi bod angen gohirio neu ganslo’r digwyddiad.

8.2 Gwybodaeth sydd i’w chynnwys yn y Dogfennau Cyflwyno

Dylid cynnwys y wybodaeth ganlynol yn y ddogfen gyflwyno ar gyfer cynnig Doethuriaeth a Addysgir:

1. Sail resymegol gan gynnwys:

a) cefndir cryno’r rhaglen sy’n cyfeirio’n benodol at ddatblygu’r rhaglen a’r cyd-destun ar gyfer y cynnig;

b) hanes gweithgarwch ymchwil yr Ysgol, tystiolaeth o’i ‘diwylliant ymchwil’ a chynigion ar gyfer datblygiadau yn y dyfodol;

c) cyfeiriad at unrhyw adroddiadau allanol a mewnol ar ansawdd y ddarpariaeth bresennol, a hunanarfarniad mewn perthynas â nhw;

d) strwythur academaidd a rheoli;

e) gwasanaethau technegydd a chymorth gweinyddol;

f) nifer y myfyrwyr arfaethedig, gofynion derbyn a gweithdrefn ddethol;

g) rhaglen gynefino;

h) trefniadau ar gyfer goruchwyliaeth, hawliau a chyfrifoldebau goruchwylwyr a myfyrwyr;

i) dilyniant o’r rhan o’r Ddoethuriaeth a addysgir;

j) meini prawf a gweithdrefnau asesu (yn unol â rheoliadau perthnasol y Brifysgol);

k) y trefniadau sydd ar waith ar gyfer is-bwyllgor Graddau Ymchwil;

l) y systemau sydd ar waith neu’r systemau arfaethedig ar gyfer monitro, cefnogi ac adolygu cynnydd myfyrwyr a derbyn adborth gan fyfyrwyr,

m) gwasanaethau ar gyfer lles a chymorth myfyrwyr;

n) gweithdrefnau ar gyfer ymdrin â chwynion ac apeliadau;

o) cyfleoedd i fyfyrwyr ddatblygu sgiliau ymchwil, personol a phroffesiynol;

p) yr adnoddau sydd ar gael, neu’r adnoddau arfaethedig, yn benodol:

i) Llyfrgell

Manylion y stoc gyfredol, gan gynnwys cyfnodolion a mynediad electronig, oriau agor, cyllideb flynyddol, polisi caffael, hawliau benthyca mewn Prifysgolion a Sefydliadau lleol ac eraill;
ii) Technoleg Gwybodaeth

Darpariaeth, cyllideb a mynediad technoleg gwybodaeth;

iii) Cyfleusterau ac Amgylchedd Ymchwil

Rhestr o’r ystafelloedd sydd ar gael ar gyfer ymchwil ac astudio, a chyfleusterau tiwtorial a seminarau.

q) Mecanwaith ar gyfer casglu, adolygu ac ymateb i werthusiad.

2. Gwybodaeth fanwl am y staff academaidd a fydd yn goruchwylio ac yn rheoli’r Ddoethuriaeth a Addysgir arfaethedig gan gynnwys:

i) rhestr o’r holl staff (academaidd a gweinyddol);

ii) CVs darpar oruchwylwyr;

iii) graddau ymchwil staff;

iv) polisi datblygu staff ac enghreifftiau o weithgareddau presennol;

v) profiad staff ym maes goruchwylio ymchwil;

vi) myfyrwyr sydd wedi’u cofrestru ar hyn o bryd neu sydd wedi cwblhau’r rhaglen;

vii) myfyrwyr sydd wedi tynnu’n ôl/wedi methu â chwblhau’r rhaglen;

viii) llawlyfr graddau ymchwil i staff.

3. Manyleb y Rhaglen;

4. Disgrifyddion Modiwlau;

5. Llawlyfr i Fyfyrwyr arfaethedig;

6. Unrhyw ddogfennau/adroddiadau perthnasol eraill.

9 Llunio Penderfyniadau’r Panel Dilysu

9.1 Gall Paneli Dilysu wneud y penderfyniadau canlynol: -

i) cymeradwyo’r Ddoethuriaeth a Addysgir; cymeradwyo’r Ddoethuriaeth a Addysgir yn amodol ar fodloni’r amodau yn yr amserlen a nodwyd, ac ystyried yr argymhellion yn llawn ac ar sail tystiolaeth (trwy gofnodion Pwyllgor Graddau Ymchwil yr Ysgol). Gall materion adnoddau, gan gynnwys staffio, arwain at ofyniad am gynllun gweithredu, i’w fonitro drwy’r Pwyllgor Ansawdd a Safonau Academaidd;

(i) ni chymeradwyir y Ddoethuriaeth a Addysgir ond dylid ailgyflwyno’r cynnig ar ôl proses o ddatblygu a/neu ailgynllunio pellach. Os oes angen ailgyflwyno’r cynnig, bydd adroddiad y Panel Dilysu yn nodi’r materion sydd angen mynd i’r afael â nhw cyn cynnal digwyddiad arall;

(ii) rhaid gwrthod y Ddoethuriaeth a Addysgir ar y sail na fyddai cymhwyso amodau neu ddatblygu’r cynnig ymhellach yn arwain at raglen ymchwil o ansawdd neu safon briodol.

10 Cymeradwyo

10.1 Ni ddylid argymell cymeradwyo’r Ddoethuriaeth a Addysgir i’r Pwyllgor Ansawdd a Safonau Academaidd os oes gan y Panel Dilysu amheuon difrifol am y nodau, safon academaidd, strwythur, cynnwys, rheoliadau asesu, adnoddau ac ati ar ôl cwblhau’r ddeialog gyda’r Ysgol.

10.2 Dylai penderfyniadau’r Panel Dilysu fod yn seiliedig ar y digwyddiad, ac ni ddylai pwysau sy’n deillio o amseriad digwyddiad ddylanwadu ar y penderfyniad academaidd.

10.3 Mae’r sefyllfa sy’n achosi’r anhawster mwyaf yn codi mewn achos lle mae’r ddogfen yn ddiffygiol ond lle mae amheuon y Panel Dilysu wedi’u bodloni yn y drafodaeth. Mewn achosion o’r fath, rhaid i’r Panel Dilysu fod yn fodlon bod y materion wedi’u datrys neu y gellir eu datrys ac y bydd y dogfennau yn cael eu diwygio yn unol â hynny (trwy osod amodau).

11 Amodau/Argymhellion i Gymeradwyo

11.1 Dylid defnyddio amodau cymeradwyo ar gyfer gofynion y mae’n RHAID eu bodloni er mwyn sicrhau bod y rhaglen radd Doethuriaeth a Addysgir yn bodloni’r trothwy gofynnol o ran ansawdd a safon. Rhaid mynegi amodau yn fanwl, a rhaid i’r Panel Dilysu gytuno iddynt. Hefyd, rhaid i’r amodau gynnwys amserlen ar gyfer eu cwblhau – fel arfer cyn i fyfyrwyr gael eu derbyn i’r rhaglen. Rhaid cyflwyno dogfennau, fel arfer ar ffurf dogfen rhaglen (ddiffiniol) ddiwygiedig, i’r QED i’w hystyried gan Gadeirydd y Panel Dilysu.
11.2 Dylid mynegi newidiadau fel argymhellion os ydynt yn ddymunol er mwyn gwella ansawdd y rhaglen radd Doethuriaeth a Addysgir a/neu brofiad myfyrwyr, ond nad ydynt yn effeithio ar safon y trothwy. Mae argymhellion yn cynghori yn hytrach nag yn gorfodi, ond byddai system monitro ansawdd y Brifysgol yn dymuno gweld cyfeiriad at ble mae materion o’r fath wedi’u hystyried a’u gweithredu neu eu gwrthod. Gallai hyn gynnwys cynllun gweithredu ar gyfer materion i’w datrys. Dylid cofnodi ymatebion i’r argymhelliad yng nghofnodion Pwyllgor Graddau Ymchwil yr Ysgol, a chyflwyno’r adroddiad blynyddol ar weithgarwch ymchwil i’r Pwyllgor Graddau Ymchwil. Ni ellir defnyddio argymhellion fel modd o wella ansawdd neu safonau lle mae’r Panel Dilysu yn penderfynu bod un neu’r ddau o’r rhain yn is na lefel y trothwy derbyniol.

11.3 Gall amodau ac argymhellion gyfeirio at unrhyw agwedd ar y rhaglen Doethuriaeth a Addysgir megis cynnwys, adnoddau, staffio, asesiad, ac ati, ond dylid eu mynegi mewn ffordd sy’n caniatáu i dîm y rhaglen ddatrys y broblem ymddangosiadol yn hytrach na rhagnodi datrysiad.

11.4 Dylai ymateb yr Ysgol berthnasol i unrhyw amodau cymeradwyo gael ei gyflwyno i’r QED i’w ystyried gan Gadeirydd y Panel a/neu banelwyr enwebedig i’w gymeradwyo. Mae Cadeirydd y Panel yn gyfrifol am gymeradwyo unrhyw newidiadau sy’n deillio o hynny i ddogfennau’r rhaglen - sydd wedyn yn dod yn ddogfen ddiffiniol y rhaglen - a, thrwy’r QED a’r Ysgol berthnasol, am gymryd unrhyw gamau pellach sy’n ofynnol gan yr amodau a osodwyd. Bydd Cadeirydd y Panel yn gyfrifol drwy’r QED a’r Ysgol berthnasol am sicrhau bod holl gasgliadau’r Panel yn cael eu hystyried.

11.5 Ar ôl i’r adroddiad adolygu (gweler isod) gael ei gymeradwyo trwy strwythur pwyllgorau’r Brifysgol, mae’n rhaid i’r Ysgol berthnasol anfon fersiwn electronig o ddogfen ddiffiniol y rhaglen i’r QED, a fydd yn cael ei chadw fel ffynhonnell gwybodaeth am y rhaglen a adolygwyd.

12 Adroddiad Dilysu

12.1 Rhaid i adroddiad y digwyddiad dilysu gydymffurfio â’r fformat a’r safon arferol a gymhwysir i holl adroddiadau adolygu Prifysgol Metropolitan Caerdydd.
12.2 [bookmark: cysill]Fel arfer, bydd yr adroddiad ysgrifenedig drafft yn cael ei lunio o fewn 20 diwrnod gwaith ar ôl y digwyddiad dilysu, a bydd yr adroddiad sydd wedi’i gadarnhau yn cael ei lunio 10 diwrnod gwaith ar ôl hynny. Bydd yr adroddiad terfynol sydd wedi’i gadarnhau gan Gadeirydd y Panel yn cael ei ddosbarthu gan y QED i Dîm Rheoli a Thîm Rhaglen y Ddoethuriaeth a Addysgir ac i’r Pwyllgor Ansawdd a Safonau Academaidd, a fydd wedyn yn gwneud argymhellion priodol i’r Bwrdd Academaidd ei gymeradwyo.

